‘स्वाधार’ ही महिलांच्या प्रश्नांवर काम करणारी संस्था स्थापन करण्यामागे काही पूर्वापिठीका आहे.

भारतात आणि विशेषत: महाराष्ट्रात स्त्रियांच्या सामाजिक, कौटुंबिक, आर्थिक आणि राजकीय परिस्थितीत परिवर्तन होण्याची प्रकिया १८५७ पासून सुरु आहे. महात्मा जोतिबा फुले, सावित्रीबाई फुले, महर्षी कर्वे, महात्मा गांधी, डॉ. बाबासाहेब आंबेडकर इत्यादींनी स्त्रियांच्या विविध प्रश्नांना उचलून धरले, शिक्षणाची संधी उपलब्ध करून दिली.सतीप्रथा बालविवाह प्रथा बंदी घातली, कुटुंबात स्थान मिळवून देण्यासाठी प्रयत्न केले. स्वातंत्र्याच्या लढाईत सहभागी करून घेतले. हिंदू कोड बीलाने तर तमाम स्त्री वर्गाला न्यायाची दारे खुली करून मिळाली.

हाच वारसा ज्येष्ठ समाजवादी नेत्या मृणालताई गोरे यांनी त्यांच्या राजकीय, सामाजिक कारकिर्दीत जोपासला,वृध्दींगत केला. सर्व सामान्यांना पाण्याचा हक्क मिळावा म्हणून लोकसहभागाने केलेल्या यशस्वी आंदोलनामुळे ‘ **पाणीवाली बाई** ’ ही बिरुदावली मृणालताईना जनतेने दिलेली अनमोल देणगी होय.

१९७० च्या दशकात महागाईच्या, रेशनच्या प्रश्नावर मृणालताई, अहिल्याताई रांगणेकर, ताराताई रेड्डी, प्रमिलाताई दंडवते, प्रेमाताई पूरव, कमलताई देसाई, मंजुताई गांधी या समाविचारी महिला नेतृत्वाने ‘ **महागाई प्रतिकार महिला समिती ’** स्थापन केली. महागाई आणि रेशनच्या प्रश्नांवर कल्पकता, नाविन्यतापूर्ण केलेली आंदोलने आपल्या सर्वाना परिचित आहेत.

मृणालताईंच व्यक्तिमत्व असं की, कुणीही आपली समस्या घेऊन त्यांच्याकडे जावं आणि आपलं दु:ख सहजगत्या व्यक्त कराव इतकं साधसुध, सर्वाना आपलसं करणार होत. केवळ मुंबईतीलच नाहीत तर महाराष्ट्राच्या कानाकोप-यांतून पत्राव्दारेही महिला आपल्या व्यक्तिगत व्यथा त्यांना कळवत असत. प्रत्यक्ष भेटत असत. या समस्या कौटुंबिक स्वरूपाच्या असत, स्त्रियांवरील अन्यायाच्या निदर्शक असत. या समस्यांचे निराकरण करतांना **‘ स्त्रियांचे प्रश्न सोडवण्यासाठी स्वतंत्र संस्था असावी ’** असे त्यांच्या मनात सतत येई. परंतु आपल्या व्यस्त कामातून हे कसे जमेल हा मोठा प्रश्न त्यांच्यासमोर होता.

मृणालताईच्या या विचारांना टाटा सामाजिक विज्ञान संस्थेच्या महिला बाल कल्याण विभागाच्या प्रमुख मीनाक्षीताई आपटे यांची अनमोल साथ मिळाली. उच्चशिक्षित महिलेला होणाया त्रासाच्या निमित्ताने या दोघीजणी त्यावेळचे पोलीस आयुक्त रिबेरो यांना भेटायला गेल्या होत्या. त्यावेळी झालेल्या चर्चेमुळे मनातल्या विचारांना प्रत्यक्षात आणण्याची संधी या दोघींनी घेतली.

टाटा सामाजिक विज्ञान संस्थेतील मीनाक्षीताईंचे काही सहकारी आणि मृणालताईंसोबत त्यांच्या राजकीय सामाजिक चळवळीत त्यांना साथ देणा-या लता कारखानीस, ललिता भावे इत्यादींनी एकत्र येऊन १९८३ मध्ये ‘**स्वाधार’** या संस्थेची स्थापना केली. स्वत:चा आधार स्वत:ला शोधायला सहाय्य करणारी **“स्वाधार”** संस्था स्थापन केली.

कौटुंबिक सल्ला केंद्र हे स्वाधारचे मुख्य काम आहे. १९८७ साली या केंद्राला केंद्रिय समाज कल्याण बोर्डाची मान्यता मिळाली आहे. आपल्या विविध कौटुंबिक समस्या – हुंडा, मारहाण, मानसिक छळ, व्यसनाधीनता, मूल न होणे, केवळ मुलीच होणे, बलात्कार, मालमत्तेवरून वाद, कुटुंबातील ताण-तणाव इत्यादी घेऊन स्त्रिया स्वाधार मध्ये येतात. समुपदेशन, वेळप्रसंगी पोलीस सहकार्य, कायदेविषयक व वैद्यकीय मदत करण्याचे काम या सल्ला केंद्रात केले जाते. १९८३ पासून आजतागायत गोरेगाव येथील मुख्य केंद्रांचा सुमारे दहा हजार समस्याग्रस्त स्त्रियांनी लाभ घेतला आहे.

समस्याग्रस्त महिलेचे लेखी निवेदन घेणे, तिचे आणि समोरच्या व्यक्तीचे म्हणणे स्वतंत्रपणे ऐकून घेणे, दोघांची एकत्र बैठक घेणे, गृहभेट करणे, दोन्ही बाजूकडील नातेवाईकांचे विचार (आवश्यकता असेल तिथे) समजून घेणे, दोघांना समुपदेशन करणे, ही स्वाधारच्या कौटुंबिक सल्ला केंद्राच्या कामाची पध्दत आहे.

१९८८ साली चेंबूर,१९९१ साली मुलुंड येथे स्वाधारची केंद्रे तेथील कार्यकर्त्यांच्या पुढाकाराने सुरु झाली. १९९५ मध्ये पुणे येथे स्वाधारचे स्वतंत्र केंद्र सुरु झाले. जानेवारी,२०१७ मध्ये चुनाभट्टी येथे स्वाधारचे केंद्र नव्यानेच सुरु झाले आहे.

कौटुंबिक सल्ला केंद्रा व्यतिरिक्त गर्भलिंगनिदान निवड प्रतिबंध कायदा, परित्यक्ता महिलांची परिषद, जळगाव वासनाकांड, राजस्थान मधील भंवरी देवी बलात्कार प्रकरण, दलितांवरील अत्याचाराचे खैरलांजी प्रकरण, प्रतिष्ठेच्या नावाने घडणारे विविध गुन्हे या संदर्भात सर्व समविचारी स्त्री संस्था / संघटनांनी केलेल्या आंदोलनात स्वाधारचा सहभाग महत्त्वपूर्ण राहिला आहे.

स्त्रियांसाठी असलेल्या कायद्यांमध्ये योग्य बदल व्हावेत (उदा.हुंडाबळी,बलात्कार) स्थानिक स्वराज्य संस्थेप्रमाणे विधानसभेत आणि लोकसभेत महिलांना ३३% आरक्षण मिळावे म्हणून अन्य समविचारी स्त्री संस्था, संघटनासोबतच्या आंदोलनात स्वाधारने आपली भूमिका बजावली आहे.

कामाच्या ठिकाणी होणा-या लैगिक छळाविरुध्द कायदा व्हावा, कौटुंबिक हिंसाचारा विरुध्द सर्व जाती धर्मातल्या स्त्रियांसाठी एक कायदा असावा या साठी झालेल्या आंदोलनातही स्वाधारचा महत्त्वपूर्ण सहभाग राहिला आहे.

स्वाधारचे विविध उपक्रम :-

१) समस्याग्रस्त स्त्रियांच्या मुलग्यांसाठी **– “बालरंग”.**

२) मुलींची शिक्षणातील गळती थांबावी म्हणून ‘मुलींसाठीची ‘**दत्तक पालक योजना’**.

या दोन्ही उपक्रमात शैक्षणिक साहित्य वाटप, शैक्षणिक सहल, व्यक्तिमत्त्व विकास शिबीरे, वैद्यकीय तपासणी अशा स्वरूपाचे कार्यक्रम आयोजित केले जातात.

३) प्रबोधनात्मक कार्यक्रम – सामाजिक, कायदेशीर, आरोग्यविषयक.

स्वाधारचे कार्य पुढे जावे, तळागाळातील सर्वसामान्यांपर्यंत पोहचता यावे या उद्देशाने मालाड येथे

**‘प्रकाश आनंद भुवन, ठाणेकर हाउस, तुरेल पाखाडी रोड, जान्हवी नर्सिग होम समोर, सोमवार बाजार, मालाड (प).**

येथे आपण स्वाधारचे केंद्र सुरु करत आहोत.

**दर बुधवार व शनिवार वेळ – ३ ते ६**